הוועדה המשותפת לוועדת הכלכלה ולוועדת החינוך לדיון בחוק הרשות השנייה לטלוויזיה ורדיו התש"ן-1990, כנסת 18, פרוטוקול מספר 1, 2009-10-26 14:15

אופיר אקוניס: שלום רב, אני מתכבד לפתוח את הישיבה.

אופיר אקוניס: על סדר היום תקנות הרשות השנייה לטלוויזיה ורדיו (הארכת תקופת הזיכיון הראשונה בערוץ השלישי)(תיקון), התש"ע-2009.

אופיר אקוניס: אנו בוועדה משותפת לכלכלה וחינוך.

אופיר אקוניס: יושב ראש ועדת החינוך רצה הצעה לסדר לפני פתיחת הישיבה.

זבולון אורלב: אתה אמרת לי לפני הצהריים שצריכים לקיים ישיבה דחופה, כי יש פנייה של שר התקשורת, ומייד השבתי לך בחיוב, שאם יש פנייה דחופה של שר התקשורת, מן הראוי שנקיים ישיבה דחופה.

זבולון אורלב: בקושי עמדתי על העניין עצמו.

זבולון אורלב: כשנשאלתי האם השעה 14:15 מתאימה, אמרתי שהשעה 14:15 אינה מתאימה, כיוון שזמן הסיעות בכנסת - בין 14:00 ל-16:00.

זבולון אורלב: אני יושב ראש סיעת הבית היהודי מפד"ל חדשה.

זבולון אורלב: הסיעה שלנו מתכנסת ב-14:30 ואיני יכול לדחות ישיבת סיעה, כשמודיעים לי בשעה 12:30, כיוון שיש מוזמנים.

זבולון אורלב: נכון שעל פי תקנון הכנסת לא צריכים אישור היושב ראש לקיים דיונים בזמן סיעות, אבל האתיקה בכנסת היתה לא לקיים דיוני ועדות בזמן סיעות.

זבולון אורלב: אני לא יכול להשתתף.

זבולון אורלב: אני רוצה להשתתף, יש לי מה לומר בעניין הזה, יש לי עמדה, אני רוצה לשמוע גם את הנציגים השונים, ואני רואה את הדבר הזה כדבר לא תקין בעליל, ואני מבקש לבקש מיושב ראש הכנסת אפשרות לקיים דיון והצבעה החל מהשעה 16:00, עד שהיא תימשך, ולא נעמוד פה עם סטופר, כי אם אין לך אישור, אתה צריך להצביע עד השעה 16:00, ומה תעשה אם הדיון לא יסתיים עד השעה 16:00?

משה כחלון: אז להתחיל אותו ב-16:00?

זבולון אורלב: כן.

משה כחלון: ומה עם האי אמון?

משה כחלון: נפיל את הממשלה?

זבולון אורלב: לא.

זבולון אורלב: אדוני השר, אתה בקי בעבודת הכנסת.

זבולון אורלב: עושים הפסקה, עולים להצבעה, עושים הפסקה של שעה.

זבולון אורלב: כבר היו דיונים כאלה.

זבולון אורלב: אגב, כל חברי הכנסת נמצאים פה.

זבולון אורלב: חברי כנסת עכשיו נמצאים בישיבות הסיעה.

זבולון אורלב: למה אין פה חברי כנסת?

זבולון אורלב: אין פה חברי כנסת.

זבולון אורלב: זו ועדה משותפת.

זבולון אורלב: כי כולם נמצאים בישיבות הסיעה, וזו חובתם הפוליטית.

זבולון אורלב: לכן אני מבקש בכל לשון של בקשה, אנא ממך, זה גם נראה כמחטף כזה, כאילו כופים באיזשהו זמן, לא סביר, לא בהתראה, זה לא נראה טוב.

זבולון אורלב: העניין עצמו כשלעצמו הוא כבר בעייתי, כי יש בקשה שהיא מאוד בעייתית, אבל צריכים לדון בה בכובד ראש.

זבולון אורלב: אני לא נעול בדעתי.

זבולון אורלב: נקשיב לשר, אני נותן משקל גדול מאוד לבקשה של שר, אני גם חבר קואליציה, אבל זה לא יכול להתנהל באופן הזה.

זבולון אורלב: זה בעליל לא ראוי, הדבר הזה.

אופיר אקוניס: אני רוצה לדעת, גברתי יושבת ראש הרשות השנייה, על הסטטוס של פרסום המכרז.

אופיר אקוניס: הודעת ביום חמישי שהוא מתפרסם ביום שני.

אופיר אקוניס: עכשיו יום שני בשעה 15:00.

אופיר אקוניס: יש פה נושא כבד משקל.

אופיר אקוניס: אני הולך לחוקק משהו.

אופיר אקוניס: אני מבקש ממך לחכות דקה לתשובה.

אופיר אקוניס: האם הוא פורסם באתר האינטרנט?

אופיר אקוניס: בעיתונים הוא לא היה.

אופיר אקוניס: אני פשוט רוצה לדעת.

נורית דאבוש: מודעת המכרז היא זאת, היא פה.

נורית דאבוש: המודעה הזו, נדרשו יומיים לפחות כדי להתאים אותה ללוחות הזמנים האלה, בחצי השנה האחרונה עברנו, משהו מעבר לכך, היינו צריכים לשים גילוי נאות.

נורית דאבוש: בגילוי הנאות כתבנו בתוך המודעה שמתנהל הליך חקיקה.

נורית דאבוש: כתבנו ששר התקשורת הביא תקנות.

נורית דאבוש: אנו אמורים להעלות את זה לאתר האינטרנט.

נורית דאבוש: יום שני, למיטב ידיעתי, מסתיים ב-24:00.

זבולון אורלב: יש בעיה להיענות לבקשת הוועדה לדחות ב-48 שעות?

זבולון אורלב: יש מניעה כזו?

נורית דאבוש: כן, משום שאנו כמועצה ציבורית קיבלנו הוראה מהמשנה ליועץ המשפטי לממשלה, מר אבי ליכט, לפרסם את המכרז לאלתר.

נורית דאבוש: קיבלנו את ההודעה ביום חמישי.

נורית דאבוש: אנו מוכנים עם מודעת הפרסום.

נורית דאבוש: אנו לא יכולים לדחות- -

אופיר אקוניס: שוחחתי עם מר ליכט.

אופיר אקוניס: הוא לא נקב ביום.

אופיר אקוניס: ההודעה על יום היא הודעה שלך.

אופיר אקוניס: יום שני זה הודעה שלך, אם איני טועה.

נורית דאבוש: ההודעה ליום היא הודעה שלי, ואם היום לא יהיה שינוי של הכנסת בנושא התקנות, אני מפרסמת את מודעת המכרז.

אופיר אקוניס: כלומר זה החלטה שלך.

אופיר אקוניס: שואל חבר הכנסת אורלב, אגב, רעיון מצוין – בואו אולי נדחה את זה ב-48 שעות, נלמד את התקנות ונדע- -

זבולון אורלב: גברת דאבוש, אני מכבד אותך.

זבולון אורלב: יש כאן כמה אלטרנטיבות רעות.

זבולון אורלב: אנו צריכים לבחור את הפחות גרועה מביניהן.

זבולון אורלב: הכי גרוע זה חקיקה חפוזה, מחטף, זה הכי גרוע בעולם.

זבולון אורלב: נוצר כרגע מצב שאם את לא דוחה, זה הולך להליך חפוז, לא ראוי לכבוד העניין ולכבוד הנושא וגם לא לכבודכם.

זבולון אורלב: אפילו תמתינו 24 שעות.

זבולון אורלב: מה הבעיה?

אופיר אקוניס: אני גם רוצה לשמוע את עמדת היועץ המשפטי של הרשות השנייה כדי לשמוע האם זה בסדר, כבוד השר, שביום רביעי- -

משה כחלון: מה קרה פה- -

זבולון אורלב: לא אתה, חס וחלילה.

זבולון אורלב: הטענות שלי זה אליהם.

זבולון אורלב: תיענו לבקשה, אז לא תהיה טענה.

נורית דאבוש: היינו מאוד שמחים להיענות לבקשה.

נורית דאבוש: אני חושבת שמה שקרה עם נושא ערוץ 10 בחצי השנה האחרונה נמצא על שולחנה של המועצה.

נורית דאבוש: המועצה נענתה לכל הבקשות הנדרשות.

נורית דאבוש: מהרגע שקיבלנו מכתב מהמשנה ליועץ המשפטי לממשלה, אשמח מאוד אם תהיה פנייה למשנה ליועץ המשפטי לממשלה, ושהמשנה ליועץ המשפטי לממשלה יגיד שאנו יכולים לדחות את הפרסום.

זבולון אורלב: אני מוכן ללכת אתך ליושב ראש, יחד עם השר, להסביר לו את הדבר הזה.

זבולון אורלב: דוחקים אותנו.

זבולון אורלב: אין בררה.

זבולון אורלב: נשב עד 24:00 בלילה.

זבולון אורלב: יש לנו זמן.

זבולון אורלב: נדון בצורה ראויה.

זבולון אורלב: אין חברי כנסת.

אופיר אקוניס: סליחה, היית בזכות דיבור.

נורית דאבוש: מי שמכיר את נושא ערוץ 10 בחצי השנה האחרונה מבין שעד לרגע זה גם המועצה לא ששה לפרסם את מכרז ערוץ 10.

נורית דאבוש: אנו נמצאים במצב שבו פנינו למשנה ליועץ המשפטי לממשלה.

נורית דאבוש: המשנה ליועץ המשפטי לממשלה כתב מכתב שלא משתמע לשתי פנים.

נורית דאבוש: עברנו על המודעה אתמול.

נורית דאבוש: אנו מוצאים לנכון לפרסם אותה היום.

נורית דאבוש: אם יש שינויים שהם שינויי חקיקה, אנו, כמובן, אנשים לא פורעי חוק, ודאי כאנשי ציבור, ולכן צריך לקיים את הדיון הזה עכשיו.

נורית דאבוש: מבחינתנו, המועצה עשתה כל שביכולתה כדי לא לפרסם את המכרז הזה.

נורית דאבוש: המועצה מבינה את החשיבות של האינטרס הציבורי, והמועצה גם ספגה ביקורת ציבורית על העניין הזה.

נורית דאבוש: רוצה המחוקק לומר את דברו – אנחנו, כמובן, נקבל את זה.

נורית דאבוש: אם יש עמדה אחרת של משרד המשפטים, הם מוזמנים להגיד אותה עכשיו.

נורית דאבוש: אם המשנה ליועץ המשפטי לממשלה יודיע שמבחינתו אין בעיה לדחות את הפרסום הזה ביומיים, נדחה את הפרסום ביומיים.

אופיר אקוניס: דנה, אני מבקש ממך בשמי ובשם חבר הכנסת אורלב ובשמה של חברת הכנסת תירוש, שתצאי לקיים שיחת טלפון עם מר ליכט, תחזרי אלינו עם תשובה, האם הוא דוחה את זה ליום רביעי, כדי שיוכל להתקיים פה דיון באמת ענייני.

אופיר אקוניס: חבר הכנסת אורלב הוא ותיק מכל חברי הוועדה, גם מהשר.

אופיר אקוניס: יש לו מידה של ניסיון, ואני מציע להקשיב לו, וגם ליועצת המשפטית של הוועדה, בבקשה.

אתי בנדלר: באותה הזדמנות אני מבקשת לומר; אני לא הספקתי לקרוא את התקנות, משום שכפי שאדוני יודע, עד לרגע זה ללא הפסקה הייתי בדיונים בוועדה.

אתי בנדלר: לכן אני לא מגובשת סופית בעניין הזה, אבל על פניו, התקנות המוצעות דוחות את המועד האחרון לקבלת החלטה על ידי מועצת הרשות השנייה לטלוויזיה ורדיו באשר לבקשתה של חברת ישראל 10 להארכת זיכיונה בשנתיים נוספות.

אתי בנדלר: לפי מה שלמדתי עד כה, וייתכן שאני טועה, ואשמח אם תתקני אותי, גברת דאבוש, המועצה נתנה את החלטתה.

אתי בנדלר: המועצה דנה בבקשתה של ישראל 10 להאריך את הזיכיון והחליטה שהיא אינה יכולה במצב החוקי הקיים להאריך את זיכיונה, ולכן היא דוחה את הבקשה.

אתי בנדלר: האם העובדה שתינתן עכשיו ארכה לקבלת החלטה על ידי המועצה משנה את המצב המשפטי?

נורית דאבוש: קודם כל, בהחלטת המועצה, צריך לומר גם- -

אופיר אקוניס: אני רק אומר לשר שאנו בתוך הצעה לסדר של מציע שעזב, כי הוא היה צריך לעלות, ואני חושב שאנו מתגבשים לאיזושהי הבנה.

אופיר אקוניס: בבקשה, נורית.

נורית דאבוש: בסעיף הנוסף בהחלטת המועצה, המועצה החליטה לצד העובדה שהיא לא יכולה להאריך את הזיכיון, היא גם אמרה שהאינטרס הציבורי הוא כזה, שלו היתה ניתנת לה הגמישות החוקית, ודאי לוחות הזמנים, היא לא היתה יוצאת למכרז.

משה כחלון: מי יודע מה יקרה גם בשבועיים הקרובים?

אתי בנדלר: מדובר על הגמישות החוקית בחוק, שהחוק היה מאפשר לא להאריך זיכיון?

נורית דאבוש: המשנה ליועץ המשפטי לממשלה היה מאפשר.

נורית דאבוש: יתרה מכך, גם במודעת המכרז אנו מציינים את הגילוי הנאות, שבו אנו אומרים: רבותיי, מתנהל הליך חקיקה לצד החלטת המועצה.

נורית דאבוש: יש פה נושא מאוד מורכב, הוא אמור לעמוד בכל מבחן ציבורי.

נורית דאבוש: אנו חשבנו שהאינטרס הציבורי משמעותו שהערוץ השלישי במדינת ישראל ימשיך לשדר, אבל אנו קיבלנו מכתב מהמשנה ליועץ המשפטי לממשלה, שהורה לנו באופן חד משמעי וברור: רבותיי, אתם לא יכולים לקבל החלטה כזו, אתם מוזמנים לקבל את ההחלטה עכשיו.

נורית דאבוש: הוא הדגיש במכתבו שמדובר בשאלת העיתוי, לא במהות של ההחלטה אלא בשאלת העיתוי, והוא הורה לנו לקבל החלטה לאלתר.

אתי בנדלר: הוא הורה לקבל החלטה או הוא הורה לצאת למכרז, גברת נויפלד?

נורית דאבוש: - - אבל הוא דיבר גם על העיתוי.

דנה נויפלד: המשנה ליועץ המשפטי קיבל פנייה ממועצת הרשות השנייה, הוא נשאל לגבי שאלה ספציפית, והיא שאלת העיתוי נוכח הצעות חוק פרטיות שדובר בהן פה בוועדה.

דנה נויפלד: המילה "מכרז" לא מופיעה במכתב שלו.

דנה נויפלד: מה שמופיע במכתב זה תשובתו, במענה לפנייה המפורשת שלך, שבה נשאל לגבי ההשפעה של אותן הצעות חוק פרטיות שהונחו במזכירות הכנסת.

דנה נויפלד: לגבי זה הוא נשאל, ולגבי זה הוא נענה.

אופיר אקוניס: אנו בסד זמנים מאוד בעייתי.

אופיר אקוניס: דנה, אני עוצר את הישיבה ל-10 דקות, 8 דקות, 13 דקות, לכמה זמן שנדרש לך לקיים שיחה עם המשנה ליועץ המשפטי לממשלה ולחזור אלינו, אם אפשר, על פי הצעתו של חבר הכנסת אורלב, לקבל דחייה כדי שהדיון פה יהיה הרבה יותר ענייני ומעמיק ויסודי.

אופיר אקוניס: תודה, עשר דקות הפסקה.

אופיר אקוניס: הישיבה הופסקה

אופיר אקוניס: אני מחדש את הישיבה.

אופיר אקוניס: חבר הכנסת שאמה, אני שמח שהצטרפת.

אופיר אקוניס: דנה, את יכולה למסור לוועדה מה תוצאות השיחה עם המשנה ליועץ המשפטי?

דנה נויפלד: כן.

דנה נויפלד: כיוון שהוועדה שלחה אותי לבקש את עמדתו של המשנה, אביא בפני הוועדה את עמדתו; כיוון שהכנסת מבקשת לדון בנושא ביומיים הקרובים, אמרנו מקסימום יומיים, וההצעה כבר מונחת על השולחן של ועדת הכלכלה, אז עמדתו היא, ככל שמדובר ביום-יומיים, אין מניעה משפטית שלא לפרסם את המכרז היום.

דנה נויפלד: אני מקווה שזה עונה לשאלתה של יושבת ראש המועצה.

דנה נויפלד: שוב, אני רוצה לציין גם לפרוטוקול שהמועצה כן מצויה בהפרה מזה זמן.

דנה נויפלד: המכתב של המשנה ליועץ המשפטי לממשלה אמר את הדברים האלה.

דנה נויפלד: יחד עם זאת, נוכח בקשת הכנסת לדון בנושא הזה, והשר הביא תקנות בפני הכנסת, שנדון בהן, זו עמדתו המשפטית, שאין מניעה משפטית שלא לפרסם את המכרז היום.

אופיר אקוניס: תודה.

אופיר אקוניס: נורית.

נורית דאבוש: אני קצת במבוכה מהתשובה, משום שאם המשנה ליועץ המשפטי לממשלה מודיע שהמועצה נמצאת בהפרה כל כך בוטה תקופה כל כך ארוכה, לא נותר לי אלא לפרסם את המכרז ביציאה מהישיבה הזו, אלא אם כן יהיו שינויים.

אופיר אקוניס: אולי שר התקשורת ייצא להתייעצות עכשיו.

אופיר אקוניס: הדברת דאבוש, אני מציע דבר כזה; אנו שמענו את עמדתו של מר ליכט, המשנה ליועץ המשפטי לממשלה, באמצעות הגברת נויפלד.

אופיר אקוניס: אנו מתכוונים לקיים ישיבה, אולי אפילו מחר – התפנה לנו זמן של ועדת המשנה למינהל מקרקעי ישראל, נודע לי כך הבוקר.

אופיר אקוניס: ככל הנראה, נקבע אותה למחר.

אופיר אקוניס: לכן הכנסת מבקשת שהמכרז לא יתפרסם היום באתר האינטרנט, אלא בוא נקבע שביום רביעי, ועד אז אני מקווה שנתקין את התקנות.

נורית דאבוש: לא נותר לי אלא לכבד את הכנסת.

אופיר אקוניס: אני מודה לך.

קריאה: חבל שזה לא מההתחלה, נורית.

אופיר אקוניס: לגבי האמירה שלך בישיבה הקודמת, אם תוכל לחזור עליה גם בעניין הזה שקשור אליך על התחייבותך לעמוד בכל המחויבויות וכדומה - אמרת דבר מאוד משמעותי.

יוסי ורשבסקי: אני רוצה לחזור ולהדגיש; אנו נעמוד בכל מחויבויות התוכן, בכל ההסדר שהגענו אליו עם התקשורת ועם האוצר, ככתבו וכלשונו.

יוסי ורשבסקי: אבל אני רוצה להפנות את כולם להסדר שהגענו עם האוצר ועם התקשורת ועם הרשות השנייה, הסדר שהיה מקובל על כולם - לפי דעתי, גם על היוצרים.

רני בלייר: כשנראה אותו, נסכים.

אופיר אקוניס: אם כך, תודיע מנהלת הוועדה על קיום ישיבה בעניין הבקשה של משרד התקשורת להתקנת תקנות.

אופיר אקוניס: אני מקווה שנמצא את הזמן, ובקרוב מאוד תקבלו הודעה נפרדת.

אופיר אקוניס: תודה רבה, הישיבה נעולה.